Es tenèbres d’ua embriaguesa terribla, miei dubèrta ath sòn dauant, luenh d’arturar-lo, lo tirassauen: qu’auie deishat es botelhes e cuelhut eth sauclador; eth sauclador ei er abisme; en non auer en man ne òpi, ne hachís, e volent aumplir-se eth cervèth d’escurina auie acodit ad aguesta orribla barreja d’aiguardent, de cervesa e d’absinti que còste letargies tan terribles: d’aguesti tres bugassi, era cervesa, er aiguardent e er absenti se hè eth plom dera amna: que son tres tenèbres qu’en eres s’estofe era parpalhòla celèsta; e se forme en un hum membranós vagaments condensat enes ales d’arrata- cauda, tres furies mudes, eth Delèri, era Net e era Mòrt, volatejant per dessús der esperit adormit.